arnastofnun/IGC-2024 huggingface dataset:
Burt með brennuvarga

Af hverju gengur Heiðar Már Guðjónsson laus? Af hverju fær gengisbraskarinn drottningarviðtal við sig á Stöð 2? Er hún formlega orðin málgagn gírugustu fjárglæframanna landsins? Hann sat fund með George Soros og Bruce Kovner um árás á krónuna. Hann samdi minnisblað fyrir Björgólf Thor Björgólfsson eða Landsbankann um árás á krónuna. Hún hrundi og hundruð börðu tunnur framan við Alþingishúsið. Af hverju er ekki gert neitt í þessu? Eiga brennuvargar að vaða um götur borgarinnar og hóta fjölmiðlum öllu illu? Er ekki hægt að reka hann úr landi fyrir lífstíð? Á óhamingja okkar engan enda að taka?
Biskupinn fríkaði út

Biskupinn yfir Íslandi fríkaði út í Hallgrímskirkju um helgina. Hellti sér yfir önnur lífsviðhorf en lútersku. Tilefnið var ráðagerð um takmörkun á umgengni klerka við grunnskólabörn. Umgengnin er nýleg, að minnsta kosti man ég ekki eftir henni á minni skólagöngu. Reykjavík ráðgerir að draga úr heilaþvotti barna og það er hið bezta mál. Kirkjan hefur á fáum mánuðum spilað sig út í horn í samfélaginu. Fyrst í vörn fyrir ógeðsbiskup og graða klerka. Biskupinn dapurlegi var þá staðinn að fláttskap og yfirhilmingum. Kominn núna í heilagt stríð fyrir hönd kirkju, sem ætti að biðjast forláts.
Þetta endar með byltingu

Ljóst er, að Heiðar Már Guðjónsson tók stöðu gegn krónunni skömmu fyrir hrun hennar. Hélt fund með gengisbröskurunum George Soros og Bruce Kovner. Sendi minnisblað, sem annað hvort var ætlað Björgólfi Thor Björgólfssyni eða Landsbankanum. Engu máli skiptir, hvort þetta tókst hjá honum eða ekki. Engu máli skiptir, hvort gengisbraskarar gangi lausir erlendis. Þetta var ferleg hegðun Heiðars Más. Á íslenzku heitir hún landráð. Því miður ganga sögur um, að bankabófar Arion-banka hyggist selja Sjóvá til gengisbraskara undir forustu Heiðars Más Guðjónssonar. Þetta rugl endar með byltingu í landinu.
Lóðsarnir eru spurningin

Stjórnlaganefndin þarf að passa vel upp á umræðustjóra þjóðfundarins, sem kallaðir eru lóðsar. Þeir mega ekki stýra umræðunum í sínar áttir og þeir mega ekki túlka umræðurnar í sínar áttir. Það, sem ég hef séð af þessu fundarformi, bendir til, að hætta geti verið á ferðum. Þjóðfundurinn tekst, ef nefndin sinnir þessu hlutverki af sóma og umræðustjórar halda sig til hlés. Að því tilskildu sýnist mér óhjákvæmilegt, að stjórnlagaþingið byggi þjóðarsáttmála og stjórnarskrá á hugtökum þjóðfundarins. Sem frambjóðandi lofa ég að stuðla að fylgispekt stjórnlagaþingsins við þetta þjóðarúrtak.
Gerræði heimalninganna

Margt fer aflaga í Evrópu. Samt hvergi neitt samansafn bjána í líkingu við stjórnvöld og peningavöld í tíð Flokksins og hjálparflokka hans. Við þurfum Evrópu til að bjarga okkur undan heimagerðu hruni. Önnur ríki hrundu ekki. Hrunið hér var framleitt með gerræði heimalninga úr lagatæknideild Háskóla Íslands. Sérstaklega þeim, sem skipuðu stjórn Vöku, félags lýðræðissinnaðra stúdenta. Við höfum um áratugi sætt gerræði fávísra karla á borð við Davíð Oddsson og Eimreiðarhópinn. Sem komu sér fyrir í helztu stofnunum ríkisins. Við þurfum að fá evrópska stjórnsýslu í stað gerræðis heimaalinna lagatækna.
Firran um hjól atvinnulífsins

Samkvæmt tölum Hagstofunnar minnkaði landsframleiðsla um tæp 9% í hruninu. Þýðir, að svokölluð hjól atvinnulífsins snúast nú með 91% hraða í samanburði við ofkeyrsluna, sem var fyrir hrun. Munurinn er smotterí, felst í svartri vinnu, skiptivinnu og samhjálp. Fráleit er klisja forstjóra launþegarekenda um að koma þurfi hjólum atvinnulífsins af stað. Þau eru á fullu. Auðmenn eru á atvinnuleysisbótum. Samt er atvinnuleysi minna en í öðrum auðugum ríkjum. Vandamálin eru næg, þótt ekki sé þyrlað upp þoku um, að hjól atvinnulífsins þurfi að fara að snúast. Notendur þess háttar orðalags eru veruleikafirrtir.
Efnafræðileg matreiðsla

Datt fyrir nokkrum dögum á fræðsluþátt um El Bulli á erlendri sjónvarpsstöð. Þar var sýnt eitt kvöld í eldhúsi Ferran Adrià, heimsins frægasta kokks. Ég sá hvergi fisk, kjöt eða kartöflur. Allur matur var efnafræðilega höndlaður. Úr vökva var gert hlaup. Úr föstum efnum var gerð froða og vökvi. Eðlisbragð hráefna var einskis metið. Bragð var búið til með bragðefnum. Á fínu máli heitir þetta “molecular gastronomy”. Svo vinsælt, að meira en árs biðlisti var eftir borði á El Bulli. Ég hafna slíkri matreiðslu. Vil finna eðlisbragð hráefna, fiskjar, kjöts, grænmetis, ávaxta, brauðs. Vil náttúrulegt eldhús.
Orðskviður Péturs Blöndal

Gaman væri að safna í einn sarp áhrifamestu orðskviðum frjálshyggju: Græðgi er góð. Gerum þá ríku ríkari, þá sáldrast meira niður til fátækra. Græðum á daginn og grillum á kvöldin. Styrkir ríkra til Flokksins eru eðlilegir, (en styrkir ríkisins til annarra flokka eru óeðlilegir). Frjáls samkeppni er náttúruúrval, sá hæfasti sigrar (og keppir að lokum við hvern?). Athafnamenn eru athafnaskáld (og skattgreiðendur eiga að hreinsa upp eftir þá). Virkasti orðskviður frjálshyggjunnar er þó Péturs Blöndal um sparisjóðina: FÉ ÁN HIRÐIS. Voru orð að sönnu. Glæpalýður að hætti Péturs kom og hirti féð.
Bönnum þeim landvist

Hugsanlega komum við ekki lögum yfir fjárglæfrafólkið, sem setti þjóðina á hausinn. Kannski komum við bara bankastjórum, bankaráðum og bankamönnum í fangelsi. Fyrir að gæta ekki hagsmuna bankanna í samskiptum við jöfrana. Fyrir að lána eigendum og vildarvinum, fyrir að heimta ekki gild veð, fyrir að gefa eftir skuldir. En við þurfum einhvern veginn að gera upp sakir við þá, sem lögin ná ekki til. Við getum það með því að gera þá landræka. Bönnum þeim að koma til landsins næsta aldarfjórðung. Setjum í vegabréfin þeirra stimpil, sem bannar þeim landvist. Slíkt hefur verið gert í öðrum löndum.
Nýtt og betra kosningakerfi

Ég vil, að við lærum af göllum núverandi kosningakerfis. Bæði þess, sem er í þingkosningum og kosningum til stjórnlagaþings. Stærðfræðileg kosningakerfi eru ónothæf, samanber Flakkarann í alþingiskosningum. Allt landið á að vera eitt kjördæmi og þingmenn kosnir persónulega. Þingmenn eru líka of margir. Gott væri að hafa þá 40 og láta þá 40 efstu ná kosningu. Engan flutning atkvæða eða brota úr atkvæðum, takk. Og alls ekki neina fyrirfram ákveðna kvóta. Kjósendur raði frambjóðendum á lista og hver frambjóðandi fái stig i samræmi við sæti sitt á listanum. Einfalt og skýrt, eins og í Formúlu 1.
Náði faxi í Moskvu

Bjó einu sinni á Messdunarodnaja í Moskvu í viku á tíð Jeltsíns. Baka til í anddyrinu var skrifstofa, sem gaf út heimildarmiða fyrir fólk að skrá sig inn á hótelið fremst í anddyrinu. Fékk send föx daglega. Þau komu ekki í box mitt í anddyrinu. Spurðist fyrir og fékk að vita, að föx væru afgreidd á fax-stofunni á níundu hæð. Fór þangað, fékk að vita, að fax væri komið. Fékk A3 skjal til að fara á skrifstofu gjaldkera á fimmtu hæð til að borga dollar á faxið. Fór niður, borgaði dollarinn og fékk A3 kvittun í fjórriti. Fór með kvittunina upp á níundu, fékk faxið, eina síðu A4. Alveg eins í fimm daga.
Forðumst sterka vandræðamenn

Ég hef efasemdir um sameiningu forseta og forsætisráðherra. Hún eflir eina persónu. Við höfum slæma reynslu af sterkum persónum. Munið eftir Davíð. Íslendingar falla kruss og þvers fyrir sterkum persónum, sem síðan valda vandræðum. Betra er að dreifa valdinu. Einkum er nauðsynlegt að efla aðra þætti valdsins á kostnað framkvæmdavaldsins. Við eigum að hafa valdalítinn veizlustjóra á Bessastððum eða flytja þangað forseta Alþingis. Hluti af ógæfu Íslendinga byggist á ákvörðunum eins manns eða tveggja manna, svo sem Davíðs og Halldórs. Stjórnlagaþingið má ekki efla fílsterka vandræðamenn.
Á rófubeininu og eistunum

Fyrir einni öld riðu margir bændur sitjandi í hnakki eins og í stól. Fyrir hálfri öld komu hingað þýzkir knapar, sem kenndu Íslendingum að standa í ístöðunum. Þá kom til sögunnar sú reiðmennska, sem gömlu karlarnir kölluðu tamningamanna-glenning. Hestamenn deildu um þetta mál. Forvígismenn nýju línunnar sögðu, að gömlu karlarnir riðu á rófubeininu. Þeir gömlu svöruðu í sömu mynt og sögðu nýja gengið ríða á eistunum. Af þessu varð hvellur. Nú eru menn hálfstandandi og hálfsitjandi í hnakki. Sigurbjörn Bárðarson fer bil beggja, er nær gömlu bændaásetunni, enda situr hann hest bezt allra.
Segjum skilið við Nató

Gögnin sýna ógeðslegt stríð Bandaríkjanna og Atlantshafsbandalagsins gegn Írak. Morð og misþyrmingar og einkum þó yfirhylmingar. Wikileaks sýnir okkur inn í ógeðsheim stjórnenda stríðsins og bakhjarla þeirra. Enn brýnna en áður er að Íslendingar taki á ólögmætri aðild landsins að þessu stríði. Davíð og Halldór ákváðu það í tveggja manna tali framhjá stofnunum ríkisvaldsins. Atlantshafsbandalagið laug okkur full á sínum tíma um stríðið í Kosovo. Nú endurtekur það sama leik í Írak. Ég veit ekki um neina stofnun í heiminum, sem er lygnari en þetta bandalag. Við þurfum strax að segja skilið við Nató.
Stafræna samfélagið blómstrar

Stafræna samfélagið blómstrar. Fyrir þremur árum einkenndust netheimar af órökstuddum fullyrðingum frumherja. Efst á vinsældalistum voru bloggarar, sem slógu fram fullyrðingum án röksemda. Ég nefni engin nöfn, þeir hafa fallið í skuggann og eru bezt gleymdir. Með meira framboði bloggs eykst lestur á málefnalegum texta. Og ekki gleyma fésbók. Hún hefur farið inn á svið bloggsins. Í fésbók er meira um málefnalega umræðu en í athugasemdum við blogg. Geggjaðir huldumenn spilla bloggumræðu, en á fésbók eru allir nafngreindir. Samtvinnun á bloggi og fésbók er blómstrandi flott samfélag.
Síur þjóðfundarins

Tvennt er athyglisvert við yfirvofandi þjóðfund, umræðustjórar hringborðanna og stjórnlaganefndin sjálf. Umræðustjórar stýra umræðum og semja niðurstöðu þeirra. Hver velur þá og hve mikið af útkomunni er frá þeim? Stjórnlaganefnd undirbýr svo þessi gögn í hendur stjórnlagaþingi. Hvernig lætur hún gögnin líta endanlega út? Þjóðfundurinn er ekki bara slembiúrtak þjóðarinnar með misjafna sýn á stjórnarskrá. Er líka valdakerfi með stjórn og starfsmönnum. Ráða stjórn og starfsmenn meiru en úrtakið? Stjórnlagaþing þarf að meta þetta athyglisverða atriði, þegar það fær niðurstöðu þjóðfundar í fangið.
Bakreiknið ólög Geirs

Eftirlitsstofnun Fríverzlunarsamtakanna segir ríkisframlag ársins 2008 til peningamarkaðssjóða hafa verið ólöglegt. Með því hafi ríkisstjórn Geirs H. Haarde sett fjármagnseigendur fremst í biðröðina og skattgreiðendur aftast. Úrskurðurinn gerir nýrri ríkisstjórn kleift að reyna að draga stuðninginn til baka. Hún getur sent fjármagnseigendum bakreikning. Gæti þannig innheimt tugi milljarða. Notað féð til að létta á öðrum, einkum skattgreiðendum og skuldurum. Taugaveikluð ólög Geirs kostuðu þjóðina líka IceSave-ruglið og gerði Ísland að hryðjuverkaríki í augum útlendinga. Bakreiknið ólög Geirs.
Óbærileg meðvirkni

Í bílnum í gær deildi Kristín á mig fyrir að kalla menn heimska út og suður. Virtist telja það skort á kurteisi í skrifum. Ég sagðist ekki vera skapvont gamalmenni. Persónulegt einkenni mitt í skrifum væri skortur á meðvirkni. Sumir kalla það dómhörku. Ég tel hins vegar, að óbærileg meðvirkni einkenni íslenzkt samfélag. Hún auðveldi fíflum og fúlmennum að ráðskast með okkur. Haldi úti samfélagi hæfileikaskorts, þar sem undirmálsfólk sér um, að enginn skyggi á sig. “Strákgreyið var bara fullur”, segja meðvirkir. Þegar Alþingi greiddi atkvæði um Geir H Haarde, stóðu meðvirkir upp að klappa fyrir honum.
Kæruleysi á Dilli

Sæmilegur kokkur veit, hversu lengi hann má gufusjóða nýjan fisk. Kærulaus kokkur getur gleymt honum í ofninum, en býður hann þá ekki gestum. Smálúða þarf í mesta lagi fjórar mínútur við 200 gráður. Sú, sem ég fékk í Dilli í Norræna húsinu í gær, var orðin þurr. Og þar á ofan hörð í kantinn. Ég gizka á fimmtán mínútur. Ekki neitt, sem ég sækist eftir, þegar ég nenni varla að elda. Ár og dagur er síðan ég fékk svona þungt eldaðan fisk. Hann var borinn fram undir grænmetisfroðu, rófuþynnum og létthituðum gulrótabitum. Ég borða heldur heima hjá mér eða fer annað. Nóg er af sómasamlegum fiskréttastöðum.
Þú borgar tap Moggans

Ríkisbankinn greiðir Mogganum meira en hundrað milljónir á mánuði á kostnað skattgreiðenda. Landsbankinn afskrifaði rúmlega fjóra milljarða í fyrra til að gera Davíð Oddssyni kleift að reka málgagn fyrir kvótagreifa. Tap Moggans nam þá hundrað milljónum á mánuði. Það hefur aukizt síðan, því að tólfþúsund áskrifendur sögðu Mogganum lausum á fyrri hluta þessa árs. Ætli mánaðarlegt tap blaðsins fari ekki að nálgast tvöhundruð milljónir. Enn er blaðið rekið á okkar kostnað. Eitt af mörgum dæmum um, að ríkisstjórninni mistókst að koma viti í geðveikan bankarekstur. Sem proppar upp undirmálsfólk landsins.
Árni Páll eyðilagði fyrninguna

Hagsmunagæzlumaður bankabófa í ríkisstjórninni brá fæti fyrir frumvarpið um gjaldþrot. Læddi inn klausu, sem gerir bankabófum kleift að rifta tveggja ára frestinum. Ef þeir telja sig hafa af því sérstaka hagsmuni. Þannig er Árni Páll Árnason búinn að eyðileggja hugmyndina um tveggja ára fyrningu á ofurskuldum heimila. Það var honum líkt, versta dragbít velferðar í landinu. Sat heilt ár í stóli félagsráðherra, vanrækti aðgerðir í þágu almennings í kjölfar hrunsins. Réði bankabófa sér til aðstoðar í ráðuneytinu og reyndi að koma þeim fyrir í feitum embættum. Verðlaunaður með embætti bankaráðherra.
Ofsaríkt fólk krækir í bætur

Fráleitt er, að ofsaríkt fólk sæki sér atvinnuleysisbætur. Enn fráleitara er, að Vinnumálastofnun leyfi slíkt. Girða ber fyrir, að stóreignafólk með rosalegar fjármagnstekjur fái bætur fyrir að vera atvinnulaust. En þetta sýnir frekjuna í samfélaginu og getuleysi kerfisins til að vinna eins og til er ætlazt. Dæmi eru um að fólk með yfir fjörutíu milljóna tekjur sæki sér bætur. Og 323 Íslendingar með yfir tíu milljón króna tekjur sóttu sér bætur. Hugsið ykkur stjórnsýsluna hjá Vinnumálastofnun. Vonlegt er, að forstjórinn vilji komast á stjórnlagaþing. Greinilega er lítið unnið á þeirri stofnun.
Oddvitar undirmálsþjóðar

Alþingi er skipað undirmálsfólki, sjáið Vigdísi Hauksdóttur. Ríkisstjórnin er skipuð undirmálsfólki, sjáið Árna Pál Árnason. Embættin eru skipuð undirmálsfólki, sjáið Baldur Guðlaugsson, sendisvein Davíðs. Dómstólar eru skipaðir undirmálsfólki, sjáið 3 sendisveina Davíðs í Hæstarétti. Forstjórar viðskipta eru undirmálsfólk, sem setur allt á hausinn. Sjáið Björn Leifsson í World Class. Bankastjórar eru undirmálsfólk. Sjáið Steinþór Pálsson, sem telur aðeins undirmálsfólk geta rekið fyrirtæki. Vei þeim, sem hefur vit í kollinum á Íslandi. Undirmálsfólkið sér um að enginn skyggi á sig og sína.
Puttar forsetans flækjast víða

Forsetaembættið hefur viðurkennt að hafa átt milligöngu í tilraun Dorrit Moussaieff að gera Lalit Modi að ræðismanni í Indlandi. Þar með hefði hann slpppið undan indverskri lögreglurannsókn vegna fjársvika. Sem betur fer höfnuðu indversk stjórnvöld beiðni utanríkisráðuneytisins. Eðlilegt framhald af þjónustu forsetans við útrásarvíkinga. Og stöðugum áróðri hans fyrir viðskiptum við glæpastjórnir og þrælahaldara þriðja heimsins. Með milligöngu sinni er forsetinn enn einu sinni að troða undarlegum sjónarmiðum sínum upp á lýðveldið og þjóðina. Því miður eru enn tvö ár eftir af kjörtímabili hans.
Vilja erlend orkuver

Þingeyingar feta í fótspor Suðurnesjamanna. Vilja leyfa útlendingum að eiga orkuver í Þeistareykjum / Gjástykki og álver á Bakka. Misnota alræmdan orðhengilshátt um mun á eignarétti og nýtingarrétti. Ég efast um, að fólk sé sátt við sömu landráð og hjá HS Orku vegna Helguvíkur. Þingeyingar eru þó hættir að tala um súrálsverksmiðju rétt á meðan þjóðin með gullfiskaminnið gleymir ungverska súrálsslysinu. Á sama tíma og stjórnvöld reyna að staga í götin á þjóðarviljanum, reynir græðgisfólk að gefa auðlindirnar. Samsærið er kokkað í Saga Capital, sem skattgreiðendur björguðu frá gjaldþroti.
Afleitt er betra en Ísland

Evrópusambandið er afleitt. Sum gagnrýni andstæðinga aðildar á rétt á sér. Samt er það hreint himnaríki í samanburði við þá skelfingu, sem Ísland er. Okkur hefur frá upphafi sjálfstæðis verið stjórnað af fáráðlingum. Geir var verstur og Davíð langsamlega dýrastur. Kjósendur hafa margsýnt, að þeir eru ófærir um að reka lýðræði. Því meiri afskipti, sem afleit Evrópa hefur af okkur, þeim mun betra. Því miður verðum við ekki aðilar vegna þjóðrembu. En aðlögunarferlið sjálft er frábært. Bezt væri, ef tækist að hreinsa eindregnu hagsmunasamtökin, sem kölluð eru landbúnaðar- og sjávarútvegsráðuneyti.
Hér kemur kosningaspáin

Flokkurinn og Framsókn munu halda sínu í næstu þingkosningum. Fá 35% og 5% atkvæða. Kjósendur Flokksins eru sáttir við hrunflokkinn og ætlast ekki til neins uppgjörs. Kjósendur Framsóknar eru flestir fluttir í þjóðrembukant vinstri grænna og koma ekki til baka. Enda eru 5% snautleg tala. Algert hrun verður á fylgi Samfylkingar og Vinstri grænna. Stafar af nýjum framboðum, sem taka yfir vinstri vænginn. Samfylkingin er álitin gerspillt. Forðaði sínum hrunverjum undan málsókn. Vinstri grænir verða þjóðrembuflokkur fyrir útkjálka, tapa þéttbýlisfylginu. Þar á milli verður Steingrímur í eyðimörk.
Tveggja þátta stjórnaskrá

Ég sé stjórnarskrána fyrir mér í tveimur hlutum. Fremst komi sáttmáli okkar við sjálf okkur, byggður á hugtökum, sem koma frá þjóðfundi. Síðan komi stjórnlög um helztu stofnanir okkar, alþingi, ríkisstjórn og dómstóla. Þau geta verið á svipuðu tungumáli og lagatæknar nota, en sáttmáli þjóðarinnar er hátt yfir lagamál hafinn. Vísa til þýzku og bandarísku stjórnarskránna. Ríkið verji til dæmis ekki fé til trúmála. Takmarki ekki skoðanafrelsi eða málfrelsi. Gegnsæi ríki í opinberri stjórnsýslu og fjármálum fyrirtækja. Ég tel, að rithöfundar eigi að orða sáttmálann og alls ekki lagatæknar.
Bastían fari í turninn

Bezt er að hafa Bastían bæjarfógeta í turninum á Lækjartorgi. Jón Gnarr getur verið þar í þrjá-fjóra tíma á dag að ræða við borgarbúa og syngja með þeim. Þaðan er stutt að fara í ráðhúsið til að taka pásur á legubekknum. Gnarr er þreyttur, gafst upp á að vera borgarstjóri. Skilaði skrifstofunni og fékk afdrep fyrir sig. Segist ekki hafa tíma til að setja sig inn í allt. Fékk embættismann til að sinna leiðinlegum skyldum fyrir sig. Nú getur hann einbeitt sér að bíómyndinni, sem hann er að gera um borgarstjórann Gnarr. Getur bara verið í búningi Bastíans og sinnt “tilfinningalegu hlutverki”.
Dansar ekki og hoppar ekki

Við sjáum oft hesta í sjónvarpinu. Við sjáum þá í kapphlaupi, í stökki yfir hindranir eða í dansæfingum. Allt þetta gera þeir betur en íslenzkir hestar. Hér voru kappreiðar eftir seinna stríð, en þær lognuðust út af. Íslenzki hesturinn er of mikill kubbur fyrir íþróttir. Hann er fyrst og fremst ganghestur, hefur margs konar gang, fet og brokk og tölt og skeið og stökk og valhopp. Hann er rólegri en erlendir sýningarhestar og hentar betur sem fjölskylduvinur og ferðahestur. Einkum er hann rosalega þolgóður. Stóð sig vel í þolkeppni yfir Bandaríkin þver og endilöng, lenti þar í efsta sæti.
Þolinmóðasta kapítalið

Á lokadegi óstjórnar Geirs H. Haarde gaf Einar K. Guðfinnsson ráðherra fimm ára hvalveiðikvóta. Sagði gjaldeyristekjur mundu nema 41 milljón dollara á ári. Þær hafa verið 7 milljón dollarar á tveimur árum, 3,5 milljón á ári að meðaltali, minna en 10%. Það skrítna er svo, að bara 55 tonn hafa verið tollafgreidd í Japan, þótt 501 tonn hafi verið flutt út. Því bíða 446 tonn þar eftir tollafgreiðslu. Heima eru birgðir 2700 tonn og söluhorfur daprar. Engin maður hefur yfir að ráða þolinmóðara kapítali en ídealistinn Kristján Loftsson. Getur hann ekki fengið Einar K. Guðfinnsson til að selja kjötið?
Allt er bezt á Íslandi

Ég skil vel, að vinstri grænir ráðherrar vilji ekki fé frá Evrópusambandinu til að styðja aðlögun ráðuneytanna. Vinstri grænir eru afar þjóðrembdir. Innifalið í því er, að allt sé bezt á Íslandi, jafnvel illræmt ráðuneyti landbúnaðar og sjávarútvegs. Þar er lítil og léleg stjórnsýsla, skjalavarzla í molum. Þar eru embættismenn gæzlumenn sérhagsmuna. Slíkt er ekki liðið í alvöruríkjum úti í Evrópu. Vinstri grænir vilja halda í gerræði og sérdrægni og hagsmunagæzlu, sem einkennir Ísland. Af því að allt er bezt á Íslandi. Jafnvel ruglið, sem setti Seðlabankann, ríkið og sjálfa þjóðina á hausinn.
Staðreyndir trufla hann ekki

Einn pólitíkusanna, sem bullar út í eitt, er Einar K. Guðfinnsson. Kvartar í bloggi yfir vaxtagreiðslum ríkissjóðs. Þær stafa eingöngu af gjaldþroti seðlabanka Davíðs Oddssonar og greiðslum ríkisstjórnar Geirs H. Haarde til fjármagnseigenda. Ótrúlega ósvífni þarf til að kenna núverandi ríkisstjórn um skuldirnar og tilheyrandi vexti. Einar K. Guðfinnsson er fínt dæmi um ógeðs-pólitíkus af gamla skólanum. Lætur aldrei staðreyndir trufla sig hið minnsta, þegar hann lætur móðinn mása. Mér verður ævinlega illt, þegar ég heyri í honum eða les skrif hans. Hann hæfir Flokknum eins og flís við rass.
Kanntu annan betri

Bankinn lét mig gera þetta, segir Björn Leifsson í WorldClass, sem fór beint á hausinn. Kalli bróðir lét mig gera þetta, segir Steingrímur Wernersson. Ég réði ekkert við bankastjórana, segir Björgólfur Thor Björgólfsson. Mest notaða vörn fjárglæframanna er að spila sig fávita. Nú er komin ný vörn: Skilanefndin var vond við mig og byrsti sig, ég þarf áfallahjálp. Það segir Bjarni Jóhannesson í Glitni. Fyrst segjast allir vera bjánar. Svo eru þeir sammála um að vera ofsóttir af skilanefndum og sérstökum og kerfinu. Færustu lagatæknar landsins eru á fullum dampi við að þjónusta rugl landráðamanna.
Steinþór stælir Framsókn

Vikulega staðfestir Landsbankinn siðleysi sitt. Er rotinn í gegn. Umgengni bankans við Agnesi Arnardóttur er gott dæmi um ógeðið. Nýjasta útspil hins siðlausa bankastjóra er þetta: Ekki má refsa mönnum fyrir að hafa starfað í stjórnmálum. Þetta er útgáfa bankans af slagorði Framsóknar: Ekki má refsa mönnum fyrir að vera í Framsóknarflokknum. Það sögðu ráðherrar flokksins, þegar þeir nenntu ekki að svara efnislega gagnrýni á mannaráðningar. Hinn veizluglaði Steinþór Pálsson er ekki hótinu skárri en Sigurjón P. Árnason og Ásmundur Stefánsson. Bankabófinn nýi ver kvótagreifann illa í Kaupmannahöfn.
Nú þarf að fara að sía

Nú þurfa bloggarar að hjálpast að við að finna, hverjir eru frambjóðendur stjórnmálaflokka, hagsmunaaðila eða fjárglæframanna. Við þurfum líka að fylgjast með, hverjir auglýsa í fjölmiðlum. Það kostar stórfé, sem einhver þarf að borga. Við þurfum að sigta þá frá, þegar við finnum 25 af þessum rúmlega 500 frambjóðendum. Nóg verður samt eftir til að velja úr. Þeir, sem telja halla á einstaka hópa á listanum, geta verið rólegir. Allir hljóta að geta fundið þar einhverja við sitt hæfi. Þátttakan í framboðinu bendir til, að fólk telji einhvers virði að hafa stjórnlagaþing og að hafa þar áhrif.
Veggjakrot á steinljóni

Steinljón fjögur eru við dyrnar að Arsenal, skipasmíðastöð feneyska flotans. Sitjandi ljónið til vinstri er ættað frá Píreus, hafnarborg Aþenu. Í faxinu á vinstri öxl þess er veggjakrot á norrænu rúnaletri. Þar segir frá sigri Hákonar, Úlfs, Ásmundar, Arnar og Haraldar harðráða í Píreus. Einnig sagt frá fjarveru Dálks, Egils og Ragnars í víkingi í Rúmeníu og Armeníu. Á hægri öxl ljónsins segir, að Haraldur hafi staðið fyrir krotinu. Hann var þá í þjónustu Miklagarðskeisara og herjaði í Grikklandi. Norrænar rúnir Víkinga eru víðar. Hálfdán og Ari krotuðu nöfnin sín í Soffíukirkju í Miklagarði.
Landráð í símaskilaboðum?

“Já, ég er í NYC og hitti Soros áðan og Bruce Kovner. Það freistar þeirra að ráðast á krónuna.” Þetta eru símaskilaboð frá Heiðari Már Guðjónssyni. Engu máli skiptir, hvort hann hefur sjálfur grætt á þessu braski eða ekki. Hann var á fundi með þekktustu gjaldeyrisbröskurum heims til að ræða árás á íslenzku krónuna. Símaskilaboðin virðast fela í sér landráð. Flóknara er það ekki. Enda hrundi krónan. Marklausar eru tilraunir Heiðars til að flækja málið. Hann má ekki komast yfir Sjóvá eða aðrar eignir hér á landi. Taka á af honum passann og handtaka hann í Leifsstöð, ef hann kemur til landsins.
Hústökufólk út og jeppafólk inn

Baráttan fyrir afslætti húsnæðislána snýst ekki lengur um að hjálpa hinum verst settu. Hún gætir hagsmuna upphækkaðs jeppafólks, sem hugðist gleypa sólina árið 2007. Stríðið í samfélaginu snýst ekki lengur um hústökufólk eða níumenninga. Það snýst um millistéttina. Ég hef orð Lilju Mósesdóttur fyrir því. Miðstéttin er hornsteinn samfélagsins, segja jábræður hennar á hægri kantinum. Heyr á endemi, er jeppafólkið orðið hornsteinn samfélagsins? 88% íbúðalána bankanna eru í umsömdum skilum og 57% fasteignaskulda eru lægri en fasteignamat. Hústökufólk hætti að tromma og upphækkað jeppafólk tekur við.